送黄考功廣東運判分韻得漢字
作者：魏了翁
朝代：宋

paragraphs: 凉風厲蕭辰，秋事已一半。
同舍多望郎，萍聚復雲散。
得士良苦艱，引去何浩瀚。
日日送行人，青衫浹流汗。
其間白石翁，清廟之圭瓚。
器采儀周行，詞章輩楚亂。
秘丘第一官，脩途日未旰。
掉頭不肯住，持節下霄漢。
草木識清名，風塵入長算。
安得此老宿，爲世洗愁嘆。
同省並門居，昔我綴華貫。
高標壁千仞，臨分重嗟惋。
相期紹前徽，歲晚堪把玩。